Primăria Capitalei plătește oameni ca să scrie la un site de cultură deținut de o firmă privată! Cum ia Ioana Voloacă bani de la Creart, instituție publică dominată de cuplul Claudia și Radu Popa, oamenii lui Sorin Oprescu

miercuri, 5 aprilie 2017, 7:03

”Nu văd nicio problemă ca eu și cei care scriu la siteul deținut de mine să fim plătiți din bani publici câtă vreme siteul are un parteneriat cultural cu Primăria. Beneficiul Primăriei e că informăm publicul despre acțiunile sale” Ioana Voloacă

100.000 de euro este suma brută cheltuită de Primărie în ultimul an în platforma art

De Mirela Neag, Răzvan Luțac și Cătălin Tolontan

Povestea de la Teatrul Excelsior, unde conducerea a cenzurat un film cu imagini de la protestele #rezist, deschide o temă interesantă: dacă genul acesta de manifestare e interzis de Primărie, ce promovează aceeași Primărie în materie de cultură?

Pe ce bani?

Și cum o face?

Brandstorming Services SRL înaintează o propunere

Siteul Art7.fm aparține firmei Brandstorming Services SRL.

Brandstorming Services SRL este deținută 90% de Ioana Voloacă și 10% de Ștefan Voloacă.

Cei doi au fost soți, au divorțat, însă continuă să facă afaceri împreună.

În lumea culturală a Capitalei se știe că Primăria susține siteul Art7.fm prin Creart.

Creart e o entitate silențioasă de finanțat cultura, la competiție atât cu Direcția de Cultură a Primăriei, cât și cu mai vechiul Arcub.

”Powered by Creart”, scrie chiar în deschiderea siteului Art7fm.

Pe 6 martie, Raluca Feher exclamă pe blogul său povestea rezumată a Art7.fm.

Felul în care îl susține Primăria și pe ce bani rămân subiecte nediscutate.

”Ne-am mirat că suntem plătiți direct de Primărie”

”Proiectul este mișto, fiecare e pe felia lui. Ioana este managerul poveștii”, povestește unul dintre autorii care publică articole pe site și realizează și emisiuni.

Omul s-a mirat când a aflat încă de la început, de anul trecut adică, că va fi plătit direct de Primărie, prin Creart, ”dar așa suntem toți cei de aici și, sincer, noi ne facem doar treaba. Nu știm cum e cu achizițiile publice”.

Art7.fm pornește în primăvara lui 2016, la inițiativa Ioanei Voloacă.

Era înainte de alegerile locale.

Art7fm funcționează ca un site cultural de nișă, ”care acoperă o actualitate high brow”, după caracterizarea analistului media Iulian Comănescu.

În general, ”High brow” desemnează o sublimare a preocupărilor elitei intelectuale.

Comănescu trece în revistă și audiența Art7.fm, pe care o estimează la 20.000-30.000 de ”vizite” pe lună, sub jumătate din audiența siteului Scena9.ro, finanțat de BRD.

”Vizitele” contorizează de câte ori s-a intrat pe site, ceea ce înseamnă că persoanele care vizitează sunt mult mai puține, un om putând intra pe un site de mai multe ori pe lună.

”Grosul îl ia Ioana Voloacă”

Autorii articolelor și emisiunilor de pe Art7.fm, majoritatea interesante, primesc între 2.000 și 3.000 de lei net pe lună de la Creart, instituție a Primăriei.

Beneficiarul principal al contractului este însă inițiatoarea deal-ului.

Prin contract personal, Ioana Voloacă ia partea leului din banii vărsați de municipalitate.

Surse ale Gazetei susțin că ”ea a primit pe drepturi de autor în valoare de zeci de mii de euro în acest an de colaborare cu primăria”.

Suma a fost confirmată de Ioana Voloacă și de Creart pentru ziar.

”30 de oameni au fost plătiți în total”, a comunicat Primăria.

”Este fără precedent ca o primărie să plătească conținutul unui site care nu-i aparține! Ne întrebăm ce cale legală au putut să găsească?” Sursă a Gazetei Sporturilor, apropiată afacerii

Gazeta a discutat cu mai mulți autori care scriu pentru Art7.fm și a intrat în posesia unui contract care arată clar cum sunt plătiți oamenii de către Primărie, deși ei prestează pentru siteul Ioanei și al lui Ștefan Voloacă.

Contract by Gazeta Sporturilor on Scribd

Interesant, în oglindă, e cum procedează primăria și cum acționează BRD.

Ambele dau bani. Prima, banii publici, banca, banii săi.

Dar apare o diferență esențială: siteul Scena9 e proprietatea BRD, în timp ce Art7.fm e al Ioanei Voloacă.

373.000 de lei net a plătit primăria pentru platforma art în aprilie 2016-martie 2017

Ziarul a găsit înregistrată în Monitorul Oficial marca Art7.fm pe numele Brandstorming Services SRL.

”Creativul” de la firma fondată de Sebastian Ghiță

Cum se construiește o astfel de afacere cu Primăria?

Ioana și Ștefan Voloacă sunt nume cunoscute în lumea publicității.

După mai multe locuri de muncă, Ștefan Voloacă ajunge directorul de creație la firma de evenimente 360 Revolution, controlată de Sebastian Ghiță.

”Celor doi Voloacă li s-a deschis o filieră de bani PSD, deși e reducționist să cauți explicațiile doar pe linie politică”, spune unul dintre amicii lor.

Pe bani publici, Ioana Voloacă a ajuns să lucreze nu doar pentru Creart, ci și pentru Monument, altă entitate a Primăriei Capitalei.

”În acest timp, prin 360 Revolution, Ștefan Voloacă îl cunoscuse pe Radu Popa, celebrul director de la Spații verzi al lui Sorin Oprescu”, povestesc oameni din Primărie.

Într-o investigație din martie 2016, ”Jurnalul național” îl numește pe Radu Popa ”Regele parcurilor” și desenează influențele lui și ale rudelor în Primărie.

Cum soția lui Radu Popa, Claudia Popa, devine director la Creart, apare și relația directă între șefa culturii și Ioana Voloacă.

Fetele cu fetele, băieții cu băieții.

Lucrează pe 6 posturi la ”Spiru Haret”

Firma Ioanei Voloacă înregistrează o creștere impresionantă a cifrei de afaceri în 2015, simultan cu intrarea lui Ștefan în 360 Revolution.

360 Revolution este una dintre preferatele Primăriei, pentru care prestează evenimente diverse, de la Târgul de Crăciun și până la proiecții luminoase pe Palatul Parlamentului.

1,6 milioane de lei a avut Brandstorming Services SRL cifră de afaceri în 2015

Practic, cei 350.000 de euro cifră de afaceri din 2015 reprezintă de trei ori și jumătate mai mult decât a încasat Ioana Voloacă pe această companie, cumulat, în perioada 2008-2014.

Datele pentru 2016 nu sunt încă publice, dar din declarațiile Ioanei Voloacă pentru gsp , cifra de afaceri a scăzut din nou la aproximativ 25.000 de euro pe an.

Fata lui Aurelian Bondrea, rectorul Universității ”Spiru Haret”, Ioana Voloacă are un parcurs dominat de acest nume.

Termină Jurnalismul la ”Spiru Haret”, își ia masterul în Comunicare la ”Spiru Haret” și lucrează pe 6 funcții, dintre care 4 actuale, la ”Spiru Haret”.

Situația arată ca și cum achizițiile publice de la Creart le face Eugen Ionesco: Ioana Voloacă primește bani de la Primărie ca să scrie pe siteul pe care-l deține ea!

”Directorul Claudia Popa și soțul acesteia, Radu Popa, se cunosc bine cu Ștefan și Ioana Voloacă”, insistă sursele.

Ce spune Primăria

Creart își apără parteneriatul și spune că ”fiecare parte a avut obligațiile sale”.

”Cu doamna Ioana Voloacă, care este și redactor-șef al platformei, am semnat trei contracte”, susține Creart.

În total, sumele comunicate de Primărie către ziar sunt de aproape 100.000 de euro, mai puțin decât achită BRD pentru Scena9, cu precizarea că banca își plătește propriul site, al cărui marcă o deține.

Ioana Voloacă: ”Siteul îmi aparține mie, dar nu văd nici o problemă”

– Cui aparține siteul Art7fm, doamna Voloacă?

– În primul rând, trebuie spus că proiectul art7 nu este gândit ca generator de profit. Poate că sună idealist în ziua de azi, dar chiar cred că e

nevoie de un spațiu în care să se dezvolte un dialog al ideilor și un lifestyle cultural.

-Și siteul?

-Siteul este al meu, personal. Dar l-am concesionat către Brandstorming Services SRL.

-Care e compania dumneavoastră.

-Da. Am participat cu această societate la un concurs al CNA pentru un radio cultural independent, dar nu am reușit. Eu având o expertiză în radio am făcut apoi parteneriatul între Brandstorming și Creart. Acesta este și obiectul contractului de parteneriat cu Creart, ce nu are nici o valoare financiară.

-Am înțeles. Compania nu ia nici un ban de la Primărie, dar luați dumneavoastră personal pentru a scrie pe un site care vă aparține. Cum vi se pare această legătură?

-Nu văd nici o problemă. Încasez drepturi de autor de la Creart, care se referă strict la munca pe care o prestez în cadrul platformei. Valoarea acestora este de 6.550 lei net, pe lună. La aceasta s-⁠a adăugat o sumă inițială de 22.500 lei net, reprezentând realizarea, conceperea și construcția site-⁠ului, precum și activități de promovare on line și pe social media.

-Ați discutat vreodată cu Claudia Popa și cu soțul ei Radu Popa despre bani?

-Absolut toate discuțiile legate de acest proiect s-au desfășurat în cadru instituțional, la sediul Creart, în prezența unei echipe juridice și de

comunicare de acolo. Nu a existat nicio altă discuție privată. Aș dori să adaug câteva cuvinte.

-Sigur.

-Parteneriatul cu Creart asigură supraviețuierea unei platforme culturale independente. Există un raport public de activitate ce dovedește succesul de audiență al platformei art7.fm. Beneficiul instituției publice este că ne-⁠am angajat să informăm publicul despre toate evenimentele organizate de PMB. Nu toate plac tuturor. Nici nu e nevoie: asta e ideea

unei platforme, să informeze toate categoriile. Dar să enumerăm câteva dintre cele ce primesc finanțări de la stat, ce nu ar supraviețui fără ele

și care sunt apreciate de toată lumea: ArtSafari, Femei pe Mătăsari, Kings of Leon, Untold, TIFF, Street Delivery etc.

-Nu analizăm oportunitatea parteneriatului. Asta e altă discuție. Ne interesează felul în care se face finanțarea.

-Peste 90% din inițiativele culturale din România supraviețuiesc doar pentru că sunt subvenționate într-⁠o formă sau alta de stat. Când se taie

vreo finanțare, mediul cultural explodează. Îmi doresc să nu fie și cazul nostru. Toate fondurile se duc direct și transparent către cei care scriu

pe platformă, iar publicul și audiența pe care o avem demonstrează că ne facem bine treaba și produsul nostru cultural este cu adevărat de

calitate.



Citește și:

Primăria încalcă dreptul la libera exprimare! De când administrația unui teatru aflat în grija Gabrielei Firea decide ce gândesc cei de pe scenă?